Λαδερό κολοκάσι με σέλερι
Kολοκάσι, σέλερι, κρεμμύδι και πελτές συναντιούνται σε ένα νηστίσιμο πιάτο όλο νοστιμιά, που μας ετοίμασε σε ένα κουζινάκι στη μονή Σινά ο Κύπριος μοναχός Στέφανος.
2 μεγάλα κολοκάσια, καθαρισμένα, κομμένα σε ακανόνιστα, μέτρια κομμάτια, 3 μεγάλα ξερά κρεμμύδια, σε μισοφέγγαρα, 250 ml ελαιόλαδο, 2 κουτ. σούπας πελτές ντομάτας, 6-8 κλωνάρια σέλερι με το φύλλωμά τους, σε φέτες των 2 εκ. στο χοντρό μέρος και σε κομμάτια των 5 εκ. στο πιο λεπτό, με τα φύλλα, χυμός από 2-3 λεμόνια, αλάτι
Βάζουμε τα κομμένα ξερά κρεμμύδια σε ένα μπολ, τα αλατίζουμε ελαφρώς και ανακατεύουμε με τα χέρια μας.Σε μια φαρδιά κατσαρόλα ζεσταίνουμε το μισό ελαιόλαδο σε μέτρια φωτιά και σοτάρουμε τα κρεμμύδια για περίπου 10 λεπτά, μέχρι να αρχίσουν να ροδίζουν. Ρίχνουμε τον πελτέ και τον καβουρδίζουμε για 1 λεπτό, ανακατεύοντας, μέχρι να μυρίσει ωραία.Προσθέτουμε τα κολοκάσια και σοτάρουμε για άλλα 5 λεπτά, ανακατεύοντας συχνά.Ρίχνουμε το σέλερι και σοτάρουμε για 2 - 3 λεπτά, μέχρι να μαραθεί.Προσθέτουμε καυτό νερό τόσο ώστε να καλύψει τα υλικά και αφήνουμε να πάρει μία βράση σε δυνατή φωτιά.Χαμηλώνουμε τη θερμοκρασία, σκεπάζουμε το σκεύος και σιγομαγειρεύουμε για 1-1 1⁄2 ώρα, μέχρι να μαλακώσει το κολοκάσι και να μελώσει το φαγητό. Ανάλογα με την ποιότητα του κολοκασιού, μπορεί να χρειαστεί λιγότερος χρόνος μαγειρέματος. Ίσως χρειαστεί, επίσης, να προσθέσουμε λίγο ζεστό νερό κατά το μαγείρεμα. Δοκιμάζουμε για να ελέγξουμε: η υφή τους πρέπει να είναι κρεμώδης, σαν της καλομαγειρεμένης πατάτας, αλλά χωρίς να διαλύεται η σάρκα. Θέλει προσοχή, για να μην μας ξεφύγει στο τέλος και λιώσει.Σερβίρουμε το κολοκάσι με σέλερι ζεστό ή χλιαρό.
Λαχανικά,Ντομάτα,Νηστίσιμα,Αγία Αικατερίνη,Νηστεία,Όρος Σινά